ᱚᱢᱨᱟᱵᱚᱛᱤ

ᱚᱢᱨᱟᱵᱚᱛᱤ ᱫᱚ ᱵᱤᱫᱚᱨᱵᱷ ᱴᱚᱴᱷᱟ ᱨᱮᱱᱟᱜ ᱫᱚᱥᱟᱨ ᱟᱹᱰᱤ ᱢᱟᱨᱟᱝ ᱥᱚᱦᱚᱨ ᱟᱨ ᱥᱤᱧᱚᱛ ᱨᱮᱱᱟᱜ ᱢᱚᱦᱟᱨᱟᱥᱴᱨᱚ ᱨᱮ ᱤᱨᱟᱹᱞᱟᱜ ᱟᱹᱰᱤ ᱢᱟᱨᱟᱝ ᱥᱚᱦᱚᱨ ᱠᱟᱱᱟ ᱾ ᱱᱚᱣᱟ ᱫᱚ ᱚᱢᱨᱟᱵᱚᱛᱤ ᱦᱚᱱᱚᱛ ᱟᱨ ᱚᱢᱨᱟᱵᱚᱛᱤ ᱠᱷᱚᱸᱰ ᱨᱮᱱᱟᱜ ᱥᱟᱥᱚᱱ ᱪᱟᱪᱞᱟᱣ ᱦᱮᱰᱠᱩᱣᱟᱴᱚᱨ ᱠᱟᱱᱟ ᱡᱟᱦᱟᱸ ᱨᱮ ᱚᱠᱳᱞᱟ, ᱵᱩᱞᱰᱷᱟᱬᱟ, ᱣᱟᱥᱤᱢ ᱟᱨ ᱭᱚᱵᱚᱛᱢᱟᱞ ᱦᱚᱱᱚᱛ ᱥᱮᱞᱮᱫ ᱟᱠᱟᱱᱟ ᱾

ᱚᱢᱨᱟᱵᱚᱛᱤ ᱫᱚ ᱱᱟᱜᱽᱯᱩᱨ ᱛᱟᱭᱚᱢ ᱵᱤᱫᱚᱨᱵᱷ ᱨᱮᱱᱟᱜ ᱟᱹᱰᱤ ᱢᱟᱨᱟᱝ ᱥᱚᱦᱚᱨ ᱠᱟᱱᱟ ᱾ ᱱᱚᱣᱟ ᱯᱚᱱᱚᱛ ᱨᱮᱱᱟᱜ ᱨᱟᱡᱽᱜᱟᱲ ᱢᱩᱢᱵᱟᱭ ᱠᱷᱚᱱ ᱖᱖᱓ ᱠᱤᱞᱚᱢᱤᱴᱚᱨ (᱔᱑᱒ ᱢᱤᱞ) ᱥᱟᱢᱟᱝ ᱨᱮ ᱟᱨ ᱱᱟᱜᱽᱯᱩᱨ ᱠᱷᱚᱱ ᱑᱕᱒ ᱠᱤᱞᱚᱢᱤᱴᱚᱨ (᱙᱔ ᱢᱤᱞ) ᱯᱟᱪᱮ ᱨᱮ ᱢᱮᱱᱟᱜᱼᱟ ᱾

 ᱦᱚᱲ ᱮᱞ 
᱒᱐᱑᱑ ᱥᱟᱞ ᱨᱮ ᱚᱢᱨᱟᱵᱚᱛᱤ ᱥᱚᱦᱚᱨ ᱨᱤᱱ ᱦᱚᱲ ᱮᱞ ᱫᱚ ᱖᱔᱖,᱘᱐᱑ ᱦᱚᱲ ᱠᱚ ᱛᱟᱦᱮᱸ ᱠᱟᱱᱟ; ᱚᱸᱰᱮ ᱠᱷᱚᱱ ᱠᱚᱲᱟ ᱫᱚ ᱓᱓᱐,᱕᱔᱔ ᱢᱮᱱᱟᱜ ᱠᱚᱣᱟ ᱟᱨ ᱛᱤᱨᱞᱟᱹ ᱫᱚ ᱓᱑᱖,᱒᱕᱗ ᱢᱮᱱᱟᱜ ᱠᱚᱣᱟ ᱾ ᱚᱢᱨᱟᱵᱚᱛᱤ ᱥᱚᱦᱚᱨ ᱨᱮᱱᱟᱜ ᱡᱟᱱᱟᱝ ᱡᱟᱹᱱᱤ ᱫᱚ ᱙᱕᱗ ᱜᱚᱴᱟ ᱑᱐᱐᱐ ᱠᱚᱲᱟ ᱢᱮᱱᱟᱜ ᱠᱚᱣᱟ ᱾ ᱐-᱖ ᱵᱚᱪᱷᱚᱨ ᱩᱢᱚᱨ ᱥᱤᱢᱟᱹ ᱨᱮ ᱦᱚᱲ ᱮᱞ ᱫᱚ ᱖᱒,᱔᱙᱗ ᱦᱚᱲ ᱠᱚ ᱛᱟᱦᱮᱸ ᱠᱟᱱᱟ ᱾ ᱥᱮᱪᱮᱫ ᱫᱚᱨ ᱫᱚ (᱗ ᱵᱚᱪᱷᱚᱨ ᱠᱷᱚᱱ ᱰᱮᱦᱮᱨ ᱩᱢᱚᱨ ᱠᱚᱣᱟᱜ ᱦᱚᱲ ᱮᱞ) ᱙᱓.᱐᱓% ᱛᱟᱦᱮᱸ ᱠᱟᱱᱟ ᱾

 ᱚᱛᱱᱚᱜ 
ᱚᱢᱨᱟᱵᱚᱛᱤ  ᱨᱮ ᱢᱮᱱᱟᱜᱼᱟ ᱾ ᱱᱚᱣᱟ ᱨᱮᱱᱟᱜ ᱩᱥᱩᱞ ᱫᱚ ᱓᱔᱓ ᱢᱤᱴᱚᱨ (᱑᱑᱒᱕ ᱯᱷᱤᱴ) ᱢᱮᱱᱟᱜᱼᱟ ᱾ ᱱᱚᱣᱟ ᱫᱚ ᱱᱟᱜᱽᱯᱩᱨ ᱠᱷᱚᱱ ᱑᱕᱖ ᱠᱤᱞᱚᱢᱤᱴᱚᱨ (᱙᱗ ᱢᱤᱞ) ᱯᱟᱪᱮ ᱨᱮ ᱢᱮᱱᱟᱜᱼᱟ ᱟᱨ ᱚᱢᱨᱟᱵᱚᱛᱤ ᱦᱚᱱᱚᱛ ᱟᱨ ᱚᱢᱨᱟᱵᱚᱛᱤ ᱠᱷᱚᱸᱰ ᱨᱮᱱᱟᱜ ᱥᱟᱥᱚᱱ ᱪᱟᱪᱞᱟᱣ ᱛᱟᱞᱢᱟ ᱞᱮᱠᱟᱛᱮ ᱠᱟᱹᱢᱤᱭᱟ ᱾ ᱱᱚᱣᱟ ᱥᱚᱦᱚᱨ ᱫᱚ ᱵᱩᱨᱩ ᱛᱟᱞᱟ ᱠᱷᱚᱱ ᱥᱮᱱᱚᱜᱟᱜ ᱰᱟᱦᱟᱨ ᱴᱷᱮᱱ ᱢᱮᱱᱟᱜᱼᱟ ᱾ ᱪᱤᱠᱷᱚᱞᱫᱚᱨᱟ ᱫᱚ ᱚᱢᱨᱟᱵᱚᱛᱤ ᱥᱚᱦᱚᱨ ᱠᱷᱚᱱ ᱘᱐ ᱠᱤᱞᱚᱢᱤᱴᱚᱨ ᱥᱟᱺᱜᱤᱧᱟ ᱱᱚᱣᱟ ᱵᱤᱫᱚᱨᱵᱷ ᱴᱚᱴᱷᱟ ᱨᱮᱱᱟᱜ ᱢᱤᱫᱴᱟᱹᱝ ᱵᱩᱨᱩ ᱮᱞᱟᱠᱟ ᱢᱮᱱᱟᱜᱼᱟ ᱾ ᱥᱚᱦᱚᱨ ᱨᱮᱱᱟᱜ ᱚᱛ ᱴᱚᱴᱷᱟ ᱫᱚ ᱑᱘᱓.᱕ ᱜᱟᱺᱴ ᱠᱤᱞᱚᱢᱤᱴᱚᱨ (᱗᱐.᱘ ᱜᱟᱺᱴ ᱢᱤᱞ) ᱢᱮᱱᱟᱜᱼᱟ ᱾

ᱫᱷᱚᱨᱚᱢ

ᱦᱮᱡ ᱥᱮᱱ
ᱥᱚᱲᱚᱠ
ᱢᱚᱦᱟᱨᱟᱥᱴᱨᱚ ᱯᱚᱱᱚᱛ ᱥᱚᱲᱚᱠ ᱥᱟᱜᱟᱲᱚᱢ ᱱᱤᱜᱟᱢ (MSRTC) ᱫᱚ ᱤᱱᱴᱟᱨᱥᱤᱴᱤ ᱟᱨ ᱤᱱᱴᱟᱨᱥᱴᱮᱴ ᱥᱮᱱᱚᱜ ᱞᱟᱹᱜᱤᱫ ᱛᱮ ᱥᱟᱜᱟᱲᱚᱢ ᱥᱮᱵᱟ ᱧᱟᱢᱚᱜᱼᱟ ᱾ ᱟᱹᱰᱤ ᱜᱟᱱ ᱯᱨᱟᱵᱷᱮᱴ ᱚᱯᱨᱮᱴᱟᱨ ᱦᱚᱸ ᱟᱹᱰᱤ ᱜᱟᱱ ᱥᱮᱱᱚᱜ ᱠᱚ ᱚᱢᱨᱟᱵᱚᱛᱤᱼᱯᱩᱱᱮ ᱟᱨ ᱚᱢᱨᱟᱵᱤᱛᱤᱼᱤᱱᱫᱚᱨ ᱰᱟᱦᱟᱨ ᱨᱮ ᱪᱟᱞᱟᱜᱼᱟ ᱾ ᱱᱟᱜᱽᱯᱩᱨ, ᱭᱚᱵᱚᱛᱢᱟᱞ, ᱵᱷᱚᱯᱟᱞ, ᱦᱚᱨᱫᱟ, ᱤᱱᱫᱚᱨ, ᱨᱟᱭᱯᱩᱨ, ᱡᱟᱵᱟᱞᱯᱩᱨ, ᱢᱩᱢᱵᱟᱭ, ᱯᱩᱱᱮ, ᱚᱠᱳᱞᱟ, ᱫᱷᱚᱨᱱᱤ, ᱱᱟᱱᱫᱮᱲ, ᱚᱣᱨᱚᱝᱜᱟᱵᱟᱫᱽ, ᱡᱟᱞᱱᱟ, ᱵᱩᱨᱦᱟᱱᱯᱩᱨ, ᱯᱚᱨᱵᱷᱚᱱᱤ, ᱥᱚᱞᱟᱯᱩᱨ, ᱠᱷᱚᱸᱰᱣᱟ, ᱜᱚᱸᱫᱤᱭᱟ, ᱥᱤᱨᱰᱤ, ᱦᱟᱭᱫᱽᱨᱟᱵᱟᱫᱽ, ᱯᱚᱨᱚᱛᱣᱟᱲᱟ (ᱚᱪᱚᱞᱯᱩᱨ) ᱞᱮᱠᱟᱱ ᱥᱚᱦᱚᱨ ᱠᱚ ᱞᱟᱹᱜᱤᱫ ᱛᱮ ᱵᱟᱥ ᱥᱮᱵᱟ ᱟᱨ ᱠᱚᱞᱦᱟᱯᱩᱨ ᱦᱚᱸ ᱢᱮᱱᱟᱜᱼᱟ ᱾

ᱡᱟᱹᱛᱤᱭᱟᱹᱨᱤ ᱨᱟᱡᱽᱰᱟᱦᱟᱨ ᱖ (ᱢᱟᱨᱮ ᱱᱚᱢᱵᱚᱨ), ᱱᱚᱣᱟ ᱫᱚ ᱦᱚᱡᱤᱨᱟ (ᱥᱩᱨᱚᱛ) ᱠᱷᱚᱱ ᱠᱚᱞᱠᱟᱛᱟ ᱫᱷᱟᱹᱨᱤᱡ ᱥᱮᱱᱚᱜᱼᱟ, ᱚᱢᱨᱟᱵᱚᱛᱤ ᱞᱮᱠᱟᱛᱮ ᱥᱮᱱᱚᱜᱼᱟ ᱾

ᱨᱮᱞᱣᱮ
ᱚᱢᱨᱟᱵᱚᱛᱤ ᱨᱮ ᱯᱮᱭᱟ ᱨᱮᱞᱣᱮ ᱥᱴᱮᱥᱚᱱ ᱢᱮᱱᱟᱜᱼᱟ :

 ᱥᱚᱦᱚᱨ ᱛᱟᱞᱟ ᱨᱮ ᱢᱮᱱᱟᱜ ᱚᱢᱨᱟᱵᱚᱛᱤ ᱨᱮᱞᱣᱮ ᱥᱴᱮᱥᱚᱱ ᱫᱚ ᱢᱤᱫ ᱴᱚᱨᱢᱤᱱᱟᱞ ᱠᱟᱱᱟ ᱾ ᱨᱮᱞᱣᱮ ᱞᱟᱭᱤᱱ ᱫᱚ ᱱᱚᱣᱟ ᱠᱷᱚᱱ ᱢᱟᱬᱟᱝ ᱵᱟᱭ ᱵᱟᱲᱦᱟᱣ ᱞᱮᱱᱟ ᱾ ᱚᱱᱟ ᱞᱟᱹᱜᱤᱫ ᱛᱮ, ᱱᱟᱜᱽᱯᱩᱨ ᱼᱤᱴᱟᱨᱥᱤ ᱢᱩᱬ ᱨᱮᱞᱣᱮ ᱞᱟᱭᱤᱱ ᱨᱮ ᱵᱚᱰᱱᱮᱨᱟ ᱡᱚᱸᱠᱥᱚᱱ ᱫᱚ ᱱᱚᱨᱠᱷᱮᱲ ᱠᱷᱚᱱ ᱡᱚᱲᱟᱣ ᱞᱟᱹᱜᱤᱫ ᱛᱮ ᱢᱤᱫ ᱱᱟᱣᱟ ᱨᱮᱞᱣᱮ ᱞᱟᱭᱤᱱ ᱵᱟᱹᱭᱥᱟᱹᱣ ᱠᱟᱛᱮ ᱫᱚ ᱥᱚᱦᱚᱨ ᱠᱷᱚᱱ ᱵᱟᱦᱨᱮ ᱨᱮ ᱢᱤᱫ ᱱᱟᱣᱟ ᱥᱴᱮᱥᱚᱱ ᱵᱮᱱᱟᱣ ᱞᱮᱱᱟ ᱛᱟᱦᱮᱸᱫ ᱾ ᱚᱢᱨᱟᱵᱚᱛᱤ ᱨᱮᱞᱣᱮ ᱥᱴᱮᱥᱚᱱ ᱫᱚ ᱛᱟᱞᱢᱟ ᱨᱮᱞᱣᱮ ᱞᱟᱭᱤᱱ ᱨᱮᱱᱟᱜ ᱦᱟᱵᱽᱲᱟ-ᱱᱟᱜᱽᱯᱩᱨᱼᱢᱩᱢᱵᱟᱭ ᱞᱟᱭᱤᱱ ᱨᱮᱱᱟᱜ ᱱᱟᱜᱽᱯᱩᱨ-ᱵᱷᱩᱥᱟᱵᱚᱞ ᱠᱷᱚᱸᱰ ᱨᱮ ᱵᱚᱰᱱᱮᱨᱟ ᱠᱷᱚᱱ ᱪᱟᱸᱜᱟ ᱞᱟᱭᱤᱱ ᱨᱮ ᱢᱮᱱᱟᱜᱼᱟ ᱾

 ᱑᱐ ᱰᱤᱥᱮᱢᱵᱚᱨ ᱒᱐᱑᱑ ᱥᱟᱞ ᱱᱟᱣᱟ ᱚᱢᱨᱟᱵᱚᱛᱤ ᱨᱮᱞᱣᱮ ᱥᱴᱮᱥᱚᱱ ᱨᱮᱱᱟᱜ ᱵᱤᱞᱰᱤᱝ ᱡᱷᱤᱡ ᱥᱟᱹᱜᱩᱱ ᱮᱱᱟ ᱾ ᱚᱢᱨᱟᱵᱚᱛᱤ ᱨᱮᱞᱣᱮ ᱥᱴᱮᱥᱚᱱ ᱫᱚ ᱜᱚᱴᱟ ᱫᱤᱱ ᱵᱚᱰᱱᱮᱨᱟ ᱞᱟᱹᱜᱤᱫ ᱟᱹᱰᱤ ᱜᱟᱱ shuttle ᱥᱮᱵᱟ ᱧᱟᱢᱚᱜᱼᱟ ᱾

 ᱵᱚᱰᱱᱮᱨᱟ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ ᱫᱚ ᱚᱢᱨᱟᱵᱚᱛᱤ ᱨᱮ ᱵᱚᱰᱱᱮᱨᱟ ᱴᱚᱴᱷᱟ ᱨᱮ ᱠᱟᱹᱢᱤᱭᱟ ᱾ ᱱᱚᱣᱟ ᱦᱟᱵᱽᱲᱟᱼᱱᱟᱜᱽᱯᱩᱨᱼᱢᱩᱢᱵᱟᱭ ᱞᱟᱭᱤᱱ ᱨᱮ ᱢᱤᱫ ᱡᱚᱸᱠᱥᱚᱱ ᱥᱴᱮᱥᱚᱱ ᱢᱮᱱᱟᱜᱼᱟ ᱾ ᱱᱚᱨᱠᱷᱮᱲ ᱞᱟᱹᱜᱤᱫ ᱛᱮ ᱵᱨᱚᱰ ᱜᱮᱡᱽ ᱞᱟᱭᱤᱱ ᱢᱮᱱᱟᱜᱼᱟ ᱾

ᱩᱰᱟᱹᱱ ᱰᱟᱹᱦᱤ
ᱰᱨ.ᱯᱚᱸᱡᱟᱵᱽᱨᱟᱣ ᱫᱮᱥᱢᱩᱠᱷ ᱩᱰᱟᱹᱱ ᱰᱟᱹᱦᱤ ᱚᱢᱨᱟᱵᱚᱛᱤ, ᱵᱮᱞᱳᱨᱟ ᱨᱮ ᱢᱮᱱᱟᱜᱼᱟ ᱾ ᱱᱚᱣᱟ ᱡᱟᱹᱛᱤᱭᱟᱹᱨᱤ ᱨᱟᱡᱽᱰᱟᱦᱟᱨ ᱖ ᱠᱷᱚᱱ ᱣᱚᱵᱚᱛᱢᱟᱞ  ᱥᱮᱫ ᱠᱷᱚᱱ ᱫᱚ ᱑᱕ ᱠᱤᱞᱚᱢᱤᱴᱚᱨ ᱥᱟᱺᱜᱤᱧ ᱨᱮ ᱢᱮᱱᱟᱜᱼᱟ, ᱱᱚᱣᱟ ᱫᱚ ᱢᱚᱦᱟᱨᱟᱥᱴᱨᱚ ᱩᱰᱟᱹᱱ ᱰᱟᱹᱦᱤ ᱩᱛᱱᱟᱹᱣ ᱠᱚᱢᱯᱟᱹᱱᱤ (MADC) ᱦᱚᱛᱮᱛᱮ ᱪᱟᱪᱞᱟᱣ ᱠᱟᱱᱟ ᱾ ᱱᱚᱸᱰᱮ ᱦᱮᱞᱤᱯᱮᱰ ᱨᱮᱱᱟᱜ ᱵᱮᱵᱚᱥᱛᱟ ᱦᱚᱸ ᱢᱮᱱᱟᱜᱼᱟ ᱾

 ᱥᱟᱹᱠᱷᱭᱟᱹᱛ 

 ᱵᱟᱦᱨᱮ ᱡᱚᱱᱚᱲ 



ᱛᱷᱚᱠ:ᱢᱚᱦᱟᱨᱟᱥᱴᱨᱚ ᱨᱮᱱᱟᱜ ᱥᱚᱦᱚᱨ ᱠᱚ
ᱛᱷᱚᱠ:ᱥᱤᱧᱚᱛᱤᱭᱟᱹ ᱪᱤᱛᱟᱹᱨᱤᱭᱟᱹ